
NYILVÁNOS
Szám: 7907-15/2012
Előterjesztést készítette: Tóth Krisztina jegyző
Előterjesztés elkészítésének időpontja: 2012. szeptember 11.
Előterjesztést véleményezi: PTÜB
Döntés módja: nyílt szavazás, minősített szótöbbség

Mellékletek: rendelettervezet (előterjesztéshez csatolva), teljes rendelet módosításokkal (külön mellékletben)
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. szeptember 20-án tartandó munkaterv szerinti ülésére

10. napirendhez

Tárgy: Az állattartás helyi szabályairól szóló önkormányzati rendelet módosítása
Tisztelt Képviselő-testület!
Amint arról informálisan már tájékoztattuk a tisztelt Képviselő-testületet az élelmiszerláncról és hatósági felügyeletéről szóló 2008. évi XLVI. törvény 2012. október 1-jén hatályba lépő (6) bekezdése szerint mezőgazdasági haszonállat tartása önkormányzati rendeletben nem korlátozható, ezért szükségessé vált az állattartás helyi szabályairól szóló 6/2008. (III. 17.) rendeletünk megfelelő módosítása.
Emellett látókörünkbe került a 146/2011. (XII. 2.) AB határozat is, melyben az Alkotmánybíróság kifejti, hogy a kedvtelésből tartott állatok tartásáról és forgalmazásáról szóló 41/2010. (II. 26.) Korm. rendelet hatályba lépése óta a kedvtelésből tartott állatok tartásának szabályozása nem lehet a helyi önkormányzatok képviselő testületének biztosított jogalkotási tárgy. Illetve az önkormányzat nem írhatja elő a kutya- és macskatenyésztés engedélyhez kötését sem, mert egyáltalán nem tilthatja meg a jogszabályoknak megfelelően tartott állatok tartását. 
Mindezek alapján kérem az előterjesztett, a fentieknek megfelelő módosításokat tartalmazó rendeletmódosítás szíves elfogadását. 

A jogszabály előzetes társadalmi egyeztetése az SZMSZ 34/A. § (2) e) pontja értelmében került mellőzésre.
Sülysáp, 2012. szeptember 12.

Tóth Krisztina s.k.

jegyző
MELLÉKLET

Sülysáp Nagyközség Önkormányzata Képviselő-testületének

…/2012. (...) önkormányzati rendelete 

az állattartás helyi szabályairól szóló 6/2008. (III. 17.) rendeletének módosításáról

Sülysáp Nagyközség Önkormányzatának Képviselő-testülete az Alaptörvény 32. cikkével, a helyi önkormányzatokról szóló 1990. évi LXV. törvény 16. § (1) bekezdésével, valamint az országos településrendezési és építési követelményekről szóló 253/1997. (XII. 20.) Korm. rendelet 36. § (5) bekezdésével kapott felhatalmazással és feladatkörében a következőket rendeli el:

Sülysáp Nagyközség Önkormányzata Képviselő-testületének az állattartás helyi szabályairól szóló 6/2008. (III. 17.) rendelete (a továbbiakban: R.) 2. § (2) bekezdése helyébe a következő rendelkezés lép:

(2) A rendelet hatálya nem terjed ki 

a) az egészségügyi és állategészségügyi kutató és oktató valamint a rendészeti szerveknél folytatott állattartásra, 

b) az egészségügyi okból rászoruló által tartott vezető- és jelzőkutyákra, 

c) a kedvtelésből tartott állatokra, továbbá 

d) az alkalmi, cirkuszi rendezvényekre és állatkiállításokra. 
A R. 3. § (1) bekezdése helyébe a következő rendelkezés lép:

(1) A rendelet célja, hogy szabályozza az állattartás helyi rendjét és feltételeit, beleértve a közterületre vonatkozó állattartási szabályokat.

A R. 10. § (3) bekezdése helyébe a következő rendelkezés lép:

(3) Az egyes településrész kategóriákba sorolt területeken az állattartó épületek létesítésekor betartandó védőtávolságokat a 2. sz. melléklet tartalmazza.

A R. 14. § (3) bekezdése helyébe a következő rendelkezés lép:

(3) Állatokat tartani a vonatkozó településrendezési és építésügyi jogszabályoknak megfelelő helyen és építményben szabad.

A R. 34. § (2) bekezdése helyébe a következő rendelkezés lép:

(2) Amennyiben a rendelet kihirdetésekor az állattartó az állattartást e rendelet szerinti tiltott helyen vagy meg nem engedett módon folytatja, köteles e rendelet hatályba lépésétől számított öt éven belül azt szabályossá tenni vagy megszüntetni.

(1) Ez a rendelet 2012. október 1-jén lép hatályba, majd 2012. október 2-án hatályát veszti.
(2) Hatályát veszti a R. 10. § (1) bekezdése, 11-13., 19-25., 27-29. és 31. §-a, valamint 32. § (2) bekezdése, továbbá a 32. § (1) bekezdés második mondatában „A TFKB” szövegrész.  
Sülysáp, 2012. szeptember 20.

Horinka László
Tóth Krisztina


polgármester
jegyző

